**РЕШЕНИЕ № ПВ – 38 - ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БДУВ ИБР Пловдив

 **Р Е Ш И Х**

**да се извърши** оценка на въздействието върху околната среда за

**инвестиционно предложение (ИП)**: **„Добив на строителни материали в част от участък Калоян (9,738 дка) на находище Белащица и площ за обслужващи дейности по концесията извън добива(за изграждане на обслужващ път)- 97,177 дка”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**местоположение:** **в имоти № 122008, 122015 в землище на с. Марково и имоти №№ 000105, 000136 в землище на с. Белащица, община Родопи.**

**Възложител**: **„Холсим кариерни материали” АД,** гр. Пловдив, ул. „Братя Бъкстон” № 134

Характеристика на инвестиционното предложение(ИП):

За частта от участък „Калоян“, попадаща в землището на с. Белащица е издадено Решение на РИОСВ Пловдив № ПВ-30-ПР/2010г. В този смисъл настоящото инвестиционно предложение се явява допълнение на осъществявано ИП. Участък „Калоян“ представлява териториално разширение в западна посока на действащата кариера „Белащица Родопи“. По-голямата част от него заема територия от землището на с.Белащица (50,508 дка), а съвсем малка е в землището на с.Марково (9,503 дка). Необходимата площ за обслужване дейностите по концесията е за осигуряване достъп до работните хоризонти на участък „Калоян”. Предвижда се изграждане на технологичен път, чрез който ще се транспортира иззета суровина от добивния участък. Действащата кариера „Белащица Родопи“ на „Холсим кариерни материали Пловдив” АД е с изградена инфраструктура, комунално-битови сгради и всичко необходимо за извършване на добивни работи и съхранение на оборудването.

Инвестиционното предложение се явява разширение на дейност, попадаща в т. 2, буква “а“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП не е в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG 0001033 „Брестовица”, включена в списъка на защитените зони за опазване на природните местообитания и на дивата флора и фауна, приета с Решение № 122/02.03.2007г. (ДВ бр.21/2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху предмета на опазване в защитената зона.

 **мотиви:**

 **I.Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Разработването на участъка ще даде възможност за извършване на поетапна рекултивация на цялото находище „Белащица Родопи“, каквато рекултивация към моментното състояние е невъзможна. Това ще може да се осъществи чрез ликвидация на хоризонтите от горе на долу - при отработени (завършени) три хоризонта се прави рекултивация на най-горния хоризонт. За осъществяване целта на фирмата, относно отработване на най-горните хоризонти след получаване на концесия, са направени детайлни геоложки проучвания през 2009 год. на участък „Калоян“ от находище „Белащица“. Отделянето на скалите от масива ще става чрез извършване на пробивно-взривни работи. При взривяването ще се използват непрекъснати съсредоточени заряди. Необходимият разход на взривно вещество за 1 м3 плътна скална маса е около 0,86 кг/м3.

С тях се цели раздробяване на варовиците до кондиционни късове за товарене, претрошаване и класиране преди употребата им. Взривяванията биват първични (за раздробяване на скалите, масива) и вторични (за раздробяване на негабарити). Не се очакват съществени различия в параметрите на взривните работи в участък „Калоян“, спрямо тези, извършвани понастоящем в кариера „Родопи“. Натоварването ще се осъществява с наличния на кариерато багери ЕКГ-5А и „Шкода Е-303“ при следните параметри на забоя: височина на стъпалото – 15 м, ъгъл на откоса на раб.стъпало – 75о, ширина на работната площадка – 50м.

* В хода на експлоатация на обекта се предполага допълнително замърсяване и дискомфорт на околната среда. То ще обхване район, по-голям от този на извършваната дейност.
* Ще се извърши строителство на нов обслужващ път. Трасето на новия технологичен път е ситуирано от северната страна на кариера „Белащица“. Обхваща обща площ в размер на 97,177 дка. Пътят ще е с дължина по оста 1650 м. и ще се изгради от трошено-каменна настилка с ширина 7 метра.

 **II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

ИП ще се осъществи в участък „Калоян“, който представлява разширение в западна посока на действащата кариера „Белащица Родопи“. Кариера „Белащица Родопи“ на „Холсим Кариерни материали Пловдив” АД е с изградена инфраструктура, комунално-битови сгради и всичко необходимо за извършване на добивни работи и съхранение на оборудването. Същите ще се ползват при осъществяване на добива от участък „Калоян

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие.
* Инвестиционното предложение ще се осъществи извън границите на защитени територии, съгласно Закона за защитените територии.
* Очаква се известно засягане на качествата и регенеративната способност на природните ресурси в района, вследствие на кумулативен ефект от съществуващата добивна дейност.
* **III. Способността за асимилация на екосистемата в естествената околна среда**:
* Характерът и капацитетът на инвестиционното предложение предполагат изменение в ключови характеристики на околната среда, вследствие на кумулативния ефект с осъществяваната в основния участък добивна дейност.
* Във връзка с поискано становище,определящо степента на значимост на въздействието и риска за човешкото здраве, с писмо изх. № 2289/09.04.2014г., РЗИ- Пловдив е изразила опасения от здравен риск за населението при осъществяване на инвестиционното предложение. Най-близката жилищна зона, подлежаща на здравна защита е на 870.м от добивния участък, в землището на с. Марково.
* С писмо изх. № КД-04-277/12.08.2014г. БДУВ ИБР Пловдив е дала заключение за допустимостта на инвестиционното предложение от гледна точка на ПУРБ на ИБР и постигане целите на околната среда. Предвид разположените в близост водоизточници за питейно водоснабдяване на с. Белащица и с. Марково е изразено заключение за възможно въздействие от пробивно – взривните работи върху подземните води.
* **IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:
* Териториалния обхват на въздействие в резултат на строителството и експлоатацията на инвестиционното предложение няма да е ограничен в рамките на добивния участък.
* Има риск при неспазване на технологичните изисквания от неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

 **V. Обществен интерес към предложението за строителство, дейности или технологии:**

 Възложителят е уведомил за своето инвестиционно предложение кметовете на Община „Родопи”, с. Белащица и с. Марково, както и засегнатото население чрез обява във вестник и на информационни табла. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писмо изх. № 28/12.02.2014г. Кметът на с. Марково е декларирал своето категорично несъгласие с предвижданата дейност, както и наличието на подписки от жителите на селото срещу реализирането на инвестиционното предложение. Чрез процедурата по ОВОС ще се постигне по-пълно отчитане на обществения интерес към ИП.

 **VI. Указания към Възложителя във връзка с предприемането на действия по провеждане на процедурата по ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД УВ ИБР Пловдив, РЗИ Пловдив, РИОСВ Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС

• Внасяне в РИОСВ Пловдив за оценка на качеството на Доклада за ОВОС в един екземпляр на хартиен и на магнитен носител (по реда на чл. 13 от Наредбата за ОВОС)

 **VІІ.** Съгласно Тарифата за таксите, които се събират в системата на МОСВ /ПМС № 136, ДВ 39 от 2011г., изм. и доп. ДВ бр. 94 от 2012 год./ за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF / сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на издаването му не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ …… 24.04.2014г.**

*Директор на РИОСВ - Пловдив*